Stikket der sladrer om sit strømforbrug

Det kinesiske firma Aqara har netop lancere deres seneste produkt til det intelligente hjem. Aqara Wall Outlet H2 EU er en stikkontakt med indbygget måling af strøm, der kan fjernbetjenes via Aqara Home-app’en.

Kommunikationsprotokollen er Matter over Zigbee 3.0 (via Aqaras hub), hvilket betyder, at den også fungerer med Apple Home, Google Home, Amazon Alexa og Samsung SmartThings samt Homey. Det fortæller HomeKits.de.

Eneste ulempe, for os danskere i hvert fald, er, at den ikke følger Fuga-standarden. I stedet følger stikkontakten de europæiske dimensioner. Nemlig 86 x 86 x 47,7 millimeter. Den kan også fungere med dækrammer, hvor pladsen i midten måler 55 x 55 millimeter.

Aqara Wall Outlet rapporterer i realtid om den mængde strøm, der løber gennem stikket, så man kan holde øje med sit forbrug i app’en. Men det åbner også for andre muligheder. Eksempelvis kan man programmere stikket til at slukke automatisk, når mobiletelefonen er færdig med at oplade. Eller hvis der trækkes unaturligt meget strøm gennem stikket. Grænserne for dette kan man selv definere.

Aqera-stikkontakten fortæller om forbruget både i realtid og akkumuleret.

Aqara Wall Outlet er sat til salg og koster 319 kroner herhjemme. På den officielle hjemmeside henvises der til den tyske afdeling af Amazon, men de sender ikke til Danmark. Stikket kan dog købes herhjemme – og en Google-søgning på ‘Aqara Wall Outlet’ leder dig på rette vej.

Stikket der sladrer om sit strømforbrug